VEC
Pripomienky k Návrhu zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a o zmene a doplnení zákona č. 595/2003 Z. z. o dani z príjmov v znení neskorších predpisov (číslo materiálu: 16977/2007–OL)

Dňa 5. júna 2007 bolo na internetovej stránke Ministerstva zdravotníctva SR zverejnené oznámenie o materiáli „Návrh zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a o zmene a doplnení zákona č. 595/2003 Z. z. o dani z príjmov v znení neskorších predpisov“ (ďalej len „Návrh novely zákona o ZP“) na pripomienkové konanie. Lehota na predloženie pripomienok bola stanovená na 7 pracovných dní, teda do 13. júna 2007.

VŠEOBECNÉ PRIPOMIENKY

Predovšetkým musíme namietnuť, že predkladateľ Návrhu novely zákona ZP nepostupuje v súlade s čl. 9 ods. 7 Legislatívnych pravidiel vlády Slovenskej republiky, keď uskutočňuje pripomienkové konanie v skrátenej forme a lehotu na oznámenie pripomienok určil na sedem pracovných dní odo dňa doručenia oznamu o zverejnení návrhu zákona. Tento postup odôvodnil potrebou dodržania termínov uložených v uznesení vlády SR č. 462 z 23. mája 2007 a v uznesení vlády SR č. 1018 zo 6. decembra 2006. Podľa čl. 9 ods. 7 Legislatívnych pravidiel by však v danom prípade bolo možné pripomienkové konanie uskutočniť v skrátenej lehote len vtedy, ak by išlo o návrh zákona mimo plánu legislatívnych úloh vlády z dôvodu naliehavosti v termíne, ktorý by neumožňoval lehotu uvedenú v odseku 6 (15 pracovných dní – pozn.) dodržať (ostatné dôvody na pripomienkové konanie v skrátenej forme vôbec neprichádzajú do úvahy). 

           Z takto vymedzených podmienok je zrejmé, že na použitie skráteného pripomienkového konania nestačí, aby vláda určila predkladateľovi krátku lehotu na predloženie návrhu zákona, ktorú nie je možné stihnúť pri použití bežnej lehoty na oznámenie pripomienok. Jednoznačne tu musí byť naplnená aj podmienka „naliehavosti“, o splnení ktorej v danom prípade možno ťažko hovoriť (predložený návrh mohol byť výsledkom už existujúceho pripomienkovania návrhu novely zákona č. 581/2004 Z.z. z januára 2007, koniec-koncov, jednu z úloh vláda uložila ministrovi zdravotníctva ešte v decembri 2006!). Okrem toho je potrebné uviesť, že podľa plánu legislatívnych úloh vlády na rok 2007 mal byť na september na rokovanie vlády predložený „Návrh zákona o zdravotnom poistení a o zdravotných poisťovniach a o zmene zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov“, ktorý sa mal organizáciou systému verejného zdravotného poistenia zaoberať, a preto nie je splnená ani podmienka, aby návrh prekračoval rámec plánu legislatívnych úloh vlády.
Pokiaľ ide o obsahovú stránku Návrhu novely zákona o ZP, ústavný rámec poskytovania zdravotnej starostlivosti predstavuje čl. 40 Ústavy Slovenskej republiky (ďalej „Ústava“), podľa ktorého každý má právo na ochranu zdravia; na základe zdravotného poistenia majú občania právo na bezplatnú zdravotnú starostlivosť a na zdravotnícke pomôcky za podmienok, ktoré ustanoví zákon. Článok 40 Ústavy teda explicitne priznáva právo na ochranu zdravia a na bezplatnú zdravotnú starostlivosť. Toto právo sa zaručuje implicitne uloženou povinnosťou štátu vytvoriť mechanizmus umožňujúci každému realizovať jeho právo na bezplatnú zdravotnú starostlivosť na náklady zdravotného poistenia. V súlade s čl. 51 ods. 1 Ústavy sa možno práv uvedených v čl. 40 Ústavy domáhať len v medziach zákonov, ktoré toto ustanovenie vykonávajú. Z hľadiska citovaného čl. 40 Ústavy má teda zákonodarca autonómiu pri určení obsahu a formy mechanizmu umožňujúceho výkon ústavného práva na bezplatnú zdravotnú starostlivosť na náklady zdravotného poistenia.

Pokiaľ ide o európske právo, čl. 152 ods. 5 prvá veta Zmluvy o založení Európskeho spoločenstva (ďalej „Zmluva o ES“) obsahuje výslovnú úpravu tzv. negatívnej kompetencie, keď podľa tohto ustanovenia činnosť spoločenstva v oblasti verejného zdravia plne rešpektuje zodpovednosť členských štátov za organizáciu zdravotníctva a poskytovanie zdravotníckych služieb a zdravotnej starostlivosti. Z toho vyplýva, že členské štáty majú zásadne výlučnú právomoc pri formovaní svojich národných systémov zdravotníctva.

Uvedená autonómia zákonodarcu však nie je absolútna, ale má ďalšie právne hranice definované Ústavou a zákonmi, predpismi európskeho práva a medzinárodnými zmluvami. Politickou hranicou uvedenej autonómie by malo byť programové vyhlásenie vlády. Z týchto hľadísk sú ďalej posúdené aj niektoré obsahové prvky Návrhu novely zákona o ZP.

1. Ústava

1.1 Ochrana vlastníctva

Základným problémom Návrhu novely zákona o ZP je, že ignoruje ochranu vlastníckeho práva zdravotných poisťovní, priznanú im Ústavou.

Podľa čl. 20 ods. 1 prvá a druhá veta Ústavy každý má právo vlastniť majetok; vlastnícke právo všetkých vlastníkov má rovnaký zákonný obsah a ochranu. V zmysle čl. 20 ods. 4 Ústavy vyvlastnenie alebo nútené obmedzenie vlastníckeho práva je možné iba v nevyhnutnej miere a vo verejnom záujme, a to na základe zákona a za primeranú náhradu. Majetok, ktorý je predmetom ochrany zaručenej podľa čl. 20 Ústavy, pritom zahŕňa nielen veci, ale aj práva a iné majetkové hodnoty.
a) Správa prostriedkov verejného zdravotného poistenia

Zrejmým porušením ústavnej ochrany vlastníckeho práva je predovšetkým zmena právneho titulu hospodárenia s prostriedkami verejného zdravotného poistenia z ich „vlastníctva“ na „správu“, vyplývajúca z čl. I bod 1 Návrhu novely zákona o ZP.

Návrh novely zákona o ZP smeruje k tomu, aby prostriedky získané zdravotnou poisťovňou z výberu poistného na verejné zdravotné poistenie a z prerozdelenia tohto poistného neboli (tak ako doteraz) jej majetkom, ale aby tieto prostriedky zdravotná poisťovňa len „spravovala“. Tým dochádza k zásahu do vlastníckeho práva zdravotnej poisťovne k takto získaným prostriedkom (k ich vyvlastneniu). 

Z toho je zrejmé, že akékoľvek nútené odňatie prostriedkov zdravotnej poisťovne získaných z výberu poistného na verejné zdravotné poistenie a z prerozdelenia tohto poistného musí nevyhnutne spĺňať všetky podmienky vyvlastnenia podľa čl. 20 ods. 4 Ústavy, resp. podľa ostatných predpisov
.

Ako je uvedené vyššie, podľa čl. 20 ods. 4 Ústavy vyvlastnenie alebo nútené obmedzenie vlastníckeho práva je možné iba:

(i) v nevyhnutnej miere – táto podmienka vyžaduje, aby zásah do vlastníckeho práva nebol väčší (nemal väčší rozsah), než je nevyhnutné; zároveň vyžaduje, aby netrval dlhšie, než je nevyhnutné; Návrh novely zákona o ZP smeruje k úplnému „odňatiu“ prostriedkov získaných z výberu poistného na verejné zdravotné poistenie a z prerozdelenia tohto poistného, a tak možno o naplnení tejto podmienky úspešne pochybovať;

(ii) vo verejnom záujme – z Návrhu novely zákona o ZP nie je zrejmé, aký konkrétny „verejný záujem“ viedol v tejto časti jeho autorov (dôvodová správa na príslušnom mieste len uvádza, že cieľom navrhovanej právnej úpravy je odstránenie rozporu so zákonom o rozpočtových pravidlách verejnej správy
), ale je potrebné upozorniť, že nejde o formálnu podmienku; to znamená, že musí objektívne existovať verejný záujem nadradený nad záujem vlastníka, ktorý musí byť možné odvodiť z cieľov a celkového zmyslu a podstaty zákona;

(iii) na základe zákona – podľa ústavného súdu úlohou zákona predpokladaného čl. 20 ods. 4 Ústavy je umožniť, aby oprávnený orgán zasiahol do výkonu vlastníckeho práva individuálnych vlastníkov za podmienok určených zákonom; k tomuto zásahu však nie je oprávnená Národná rada Slovenskej republiky zákonom, ale iný orgán, t.j. príslušný orgán štátnej správy; Návrh novely zákona o ZP však v rozpore s týmto pravidlom smeruje k vyvlastneniu priamo zákonom, čo je protiústavné;
(iv) za primeranú náhradu – Ústava jednoznačne ustanovuje, že za odňatie vlastníckeho práva k veci vyvlastnením treba poskytnúť vlastníkovi náhradu, ktorá má byť primeraná; náhrada má zásadne vyvážiť ujmu, ktorá odňatím veci vznikla; keďže súčasťou Návrhu novely zákona o ZP nie sú pravidlá pre poskytnutie takejto náhrady dotknutým zdravotným poisťovniam, nie je v súlade s Ústavou.
Na záver je potrebné ešte dodať, že hoci čl. 20 Ústavy v zásade nechráni právo na nadobudnutie majetku, vzťahuje sa aj na tzv. legitímne očakávania zdravotnej poisťovne vo vzťahu k prostriedkom, ktoré by z výberu poistného na verejné zdravotné poistenie a z prerozdelenia tohto poistného získala v budúcnosti. Tieto legitímne očakávania možno chápať ako súčasť práva vlastniť majetok garantovaného čl. 20 ods. 1 Ústavy. Uvedený záver možno oprieť aj o rozhodovaciu prax Európskeho súdneho dvora a ústavné nálezy v česko-slovenskej právnej oblasti. K tomu citujeme z nasledovných rozhodnutí:

Nález Ústavného súdu ČR č. Pl. ÚS 2/02 zo dňa 9. 3. 2004:

 „Pojem "majetek" obsažený v první části článku 1, Protokolu č. 1, má autonomní rozsah, který není omezen na vlastnictví hmotného jmění, a nezávisí na formální kvalifikaci vnitrostátního práva (viz. rozhodnutí ESLP ve věci J. Broniowski proti Polsku, z. r. 2002). Může zahrnovat jak "existující majetek", tak majetkové hodnoty, včetně pohledávek, na jejichž základě stěžovatel může tvrdit, že má přinejmenším "legitimní očekávání" (ésperance légitime/legitimate expectation) dosáhnout účinného užívání vlastnického práva (viz věc Gratzinger a Gratzingerová proti České republice z r. 2002 nebo věc Zvolský a Zvolská proti České republice z r. 2001). Předmětem ochrany podle zmíněného článku je tedy nejen nabytý, tj. existující majetek, ale také legitimní očekávání nabytí takového majetku. Je nesporné, že v takovémto legitimním očekávání byly všechny subjekty, řídící se režimem § 879c ObčZ , až do 30.6.2001. K nabytí majetku nedošlo jen v důsledku svévolného postupu zákonodárce, který změnil pravidla den před uplynutím zmíněné jednoroční lhůty.“
Nález Ústavného súdu ČR č. Pl. ÚS 51/06 zo dňa 27.9.2006:

„Ústavní soud v nálezu ze dne 8. března 2006, sp. zn. Pl. ÚS 50/04 (publikovaném ve Sbírce nálezů pod č. 154/2006 Sb. ) uvedl, že „k principu legitimního očekávání v souladu s judikaturou Evropského soudu pro lidská práva judikoval, že z ní zřetelně vystupuje pojetí ochrany legitimního očekávání jako majetkového nároku, který byl již individualizován individuálním právním aktem, anebo je individualizovatelný přímo na základě právní úpravy“ (srov. nález ve věci sp. zn. Pl. ÚS 2/02, publikovaný ve Sbírce zákonů pod č. 278/2004 Sb. ). Vycházeje z těchto principů Ústavní soud konstatuje, že princip ochrany legitimního očekávání ustanoveními § 34 odst. 3 písm. a), § 40 a přílohou k zákonu č. 245/2006 Sb. byl porušen. Podstatou je, že jednotlivá zdravotnická zařízení, ať již jakékoliv právní formy, mají po splnění určitých podmínek uložených jim právními normami právo čerpat finanční prostředky z veřejného zdravotního pojištění
. Citovanými ustanoveními zákona č. 245/2006 Sb. je jejich individualizovaný nárok porušen, neboť zdravotnická zařízení do přílohy k zákonu č. 245/2006 Sb. nezařazená jsou jednostranně znevýhodňována vůči subjektům v příloze uvedeným, neboť zákonodárce nevymezil kritéria výběru. Ochrana legitimního očekávání je přitom integrální součástí vlády práva.“.
b) Obmedzenie použitia zisku

Ďalším zrejmým porušením ústavnej ochrany vlastníckeho práva je aj obmedzenie použitia zisku len na úhradu zdravotnej starostlivosti vyplývajúce z čl. I bod 4 Návrhu novely zákona o ZP. 

Dôvodová správa v tejto časti dospieva k celkom nesprávnemu záveru, že „zákonným vymedzením použitia kladného hospodárskeho výsledku nejde o zásah do vlastníckych práv, pretože nedochádza k odňatiu ani obmedzeniu majetku.“ 

Návrh zákona o ZP porušuje podmienky ústavnej ochrany vlastníckeho práva (čl. 20 Ústavy), nakoľko tento predstavuje nútené obmedzenie vlastníckeho práva, ktoré ústavne nekonformným spôsobom [inak ako vo verejnom záujme, inak ako na základe zákona a zároveň bez akejkoľvek náhrady – k týmto ústavným podmienkam je uvedené bližšie v bode 1.1 písm. a)  týchto pripomienok] obmedzuje zdravotnú poisťovňu a jej akcionárov v nakladaní s kladným hospodárskym výsledkom. Okrem toho tiež neoprávnene zasahuje do legitímneho očakávania zdravotnej poisťovne vo vzťahu k budúcim obdobiam a možnosti dosahovať v nich zisk [k princípu legitímneho očakávanie je bližšie uvedené v bode 1.1 písm. a) týchto pripomienok]. Návrh novely zákona o ZP tiež v posudzovanej časti predstavuje zásah do vlastníckeho práva zdravotnej poisťovne k svojmu podniku (§ 5 Obchodného zákonníka), ktorému odníma jeho účelové určenie – dosahovanie zisku, a tým aj časť jeho úžitkovej hodnoty. 

c) Vylúčenie odplatnosti prevodu poistného kmeňa

Návrh novely zákona o ZP v čl. I bod 6 predpisuje, aby prílohou návrhu postupu prevodu poistného kmeňa, ktorý zdravotná poisťovňa predkladá Úradu pre dohľad nad zdravotnou starostlivosťou na schválenie, bola zmluva o bezodplatnom prevode poistného kmeňa. Tým toto legislatívne opatrenie nepriamo obmedzuje zdravotnú poisťovňu pri nakladaní so svojím poistným kmeňom tak, že jeho prevod nebude môcť uskutočniť za odplatu.

Z vyššie citovaného čl. 20 Ústavy vyplýva, že ním priznaná ochrana vlastníckeho práva sa pri súčasnej právnej úprave vzťahuje aj na poistný kmeň zdravotnej poisťovne. Možno ho totiž nepochybne považovať za inú majetkovú hodnotu tvoriacu súčasť majetku zdravotnej poisťovne [poistný kmeň je spôsobilým predmetom právnych vzťahov – podľa ust. § 61 ods. 4 zákona č. 581/2004 Z.z. možno totiž so súhlasom Úradu pre dohľad nad zdravotnou starostlivosťou previesť poistný kmeň alebo jeho časť na inú zdravotnú poisťovňu, a to (zatiaľ) aj odplatne – § 61 ods. 5 písm. g) zákona č. 581/2004 Z.z.]. Z toho potom vyplýva, že vylúčenie odplatného prevodu poistného kmeňa predstavuje nútené obmedzenie vlastníckeho práva zdravotnej poisťovne, ktoré musí spĺňať podmienky podľa čl. 20 ods. 4 Ústavy. Tieto podmienky však ani v tomto prípade splnené nie sú (nejde o obmedzenie vo verejnom záujme, na základe zákona, ani za náhradu – k týmto ústavným podmienkam je uvedené bližšie v bode 1.1 písm. a)  týchto pripomienok).

1.2 Právo podnikať

Podľa čl. 35 ods. 1 Ústavy každý má právo na slobodnú voľbu povolania a prípravu naň, ako aj právo podnikať a uskutočňovať inú zárobkovú činnosť. Právo podnikať Ústava priznáva fyzickým aj právnickým osobám. Ide o právo, ktoré sa v súlade s čl. 51 ods. 1 Ústavy možno domáhať len v medziach zákonov, ktoré tieto ustanovenie čl. 35 ods. 1 Ústavy vykonávajú. Pri takejto zákonnej regulácii základného práva podnikať sa musí dbať na jeho podstatu a zmysel (čl. 13 ods. 4 Ústavy). 
Navrhované opatrenie v podobe obmedzenia použitia zisku len na úhradu zdravotnej starostlivosti je úplne neoddiskutovateľným zásahom do ústavného práva na podnikanie podľa čl. 35 ods. 1 Ústavy, a to zásahom protiústavným. Aj keď tohto práva sa možno domáhať len v medziach zákona, ktorý ho vykonáva, pri jeho obmedzovaní sa musí dbať na podstatu a zmysel tohto práva. Podstatou a zmyslom podnikania je dosahovanie zisku s možnosťou si tento zisk ponechať (viď. ust. § 2 ods. 1 Obchodného zákonníka).

Súčasné zdravotné poisťovne, najmä tie, ktoré majú za akcionárov iné osoby ako štát, sa uchádzali o povolenie podnikať v oblasti verejného zdravotného poistenia a toto povolenie im bolo udelené. Pokiaľ im zákon uloží povinnosť vykonávať činnosť na neziskovom základe, prestáva byť ich doterajšia činnosť podnikaním, t.j. aj ich oprávnenie v tejto oblasti podnikať je im odňaté a naopak zákon ich núti (až do prípadného zániku tohto povolenia) vykonávať túto činnosť na neziskovej báze.
Vyššie uvedené platí primerane aj o navrhovanom opatrení „odňatia“ prostriedkov získaných z výberu poistného na verejné zdravotné poistenie a jeho prerozdelenia a zavedenia „správy“ týchto prostriedkov, keďže „vlastníctvo“ týchto prostriedkov je nevyhnutným predpokladom dosahovania zisku, a teda podnikania zdravotných poisťovní.

1.3 Princíp právnej istoty

Podľa čl. 1 ods. 1 Ústavy je Slovenská republika zvrchovaný, demokratický a právny štát; neviaže sa na nijakú ideológiu ani náboženstvo. Základom interpretácie a aplikácie čl. 1 ods. 1 je pritom presadenie koncepcie materiálneho, nie formálneho právneho štátu.

Podľa konštantnej judikatúry ústavného súdu je jedným zo základných princípov materiálneho právneho štátu aj princíp právnej istoty, podľa ktorého ten, kto konal, resp. postupoval na základe dôvery v platný a účinný právny predpis, nemôže byť vo svojej dôvere sklamaný. Aj keď sa tento princíp interpretuje prevažne vo vzťahu k individuálnym právnym aktom, aspoň v nevyhnutnej miere musí platiť aj pre normatívne právne akty, vrátane zákonov (viď. vyššie aj princíp legitímneho očakávania, ktorý garantuje nielen ochranu individualizovaného nároku, ale aj samotného „legitímneho očakávania“ v to, že po splnení zákonom určených podmienok nadobudne dôverujúca osoba určitý, individualizovateľný nárok, teraz ešte neexistujúci). V rozpore s takto definovaným princípom nepochybne je, ak domáce alebo zahraničné subjekty v dôvere v platnú právnu úpravu umožňujúcu zdravotným poisťovniam nakladanie s prostriedkami získanými z výberu poistného na verejné zdravotné poistenie a jeho prerozdelenia, ako aj tvorbu a rozdelenie zisku vstúpili na trh verejného zdravotného poistenia, resp. vynakladali značné prostriedky pri súťaži na tomto trhu a štát následne týmto subjektom odníme majetok potrebný na ďalšie podnikanie a zakáže im rozdelenie zisku. 
Konaním štátu, ktorý zdravotným poisťovniam odníme prostriedky získané z výberu poistného na verejné zdravotné poistenie a jeho prerozdelenia a zakáže im rozdelenie zisku, bude porušené aj ich legitímne očakávanie, že budú môcť nakladať s týmito prostriedkami, nakupovať za ne pre poistencov zdravotnú starostlivosť a dosahovať aj prípadný zisk.
1.4 Požiadavka proporcionality

Je potrebné ešte uviesť, že navrhované opatrenia smerujúce k odňatiu prostriedkov získaných z výberu poistného na verejné zdravotné poistenie a jeho prerozdelenia a zákazu rozdelenia zisku  predstavujú taký zásah do ústavných práv (práva vlastniť majetok podľa čl. 20 Ústavy, ako aj práva podnikať podľa čl. 35 ods. 1 Ústavy), ktorý nespĺňa požiadavku proporcionality. Táto požiadavka (tzv. „test proporcionality“) sa konštituovala v judikatúre Európskeho súdu pre ľudské práva, ktorý aplikuje aj u nás platný a záväzný Dohovor o ochrane ľudských práv a základných slobôd (č. 209/1992 Zb.), pričom slúži na posúdenie opodstatnenosti zásahu do dohovorom chránených práv. Podobný test aplikuje aj slovenský a český ústavný súd
. 
V našom prípade je cieľom Návrhu novely zákona o ZP v časti opatrení „proti zisku a podnikaniu“ zdravotných poisťovní, aby ich poslaním bola „služba poistencom a nie tvorba zisku“ a aby zhromažďovaním verejných prostriedkov od štátu a občanov v zdravotných poisťovniach za účelom dosiahnutia zisku nebolo „na úkor rozsahu a kvality zdravotnej starostlivosti“.

Je nanajvýš otázne, či navrhovaným opatrením, t.j. násilným presmerovaním motivácie súkromných zdravotných poisťovní zo ziskovej na neziskovú, je zákonodarca vôbec spôsobilý uvedený cieľ dosiahnuť. Pochybnosti vyplývajú najmä z toho, že podnikateľské subjekty, ktoré boli založené s cieľom prevádzkovať zdravotné poistenie ako podnikanie, by teraz mali byť motivované k lepšiemu a účelnejšiemu využívaniu zdrojov poistenia, keď ich cieľ, pre ktorý túto činnosť vôbec vykonávajú, je právnou úpravou popretý a je im vnucovaný neziskový účel, pre ktorý túto činnosť nevykonávajú. Okrem toho, ak za navrhovaným opatrením stojí východisko, že ziskový charakter poisťovní sa nezlučuje so solidárnym charakterom zdravotného poistenia, potom sa štát úplne zbavuje akejkoľvek šance prejsť cez test proporcionality. 
Bol to ten istý štát, ktorý pár rokov predtým naopak vytvorenie systému financovania zdravotníctva postaveného na ziskovo motivovaných zdravotných poisťovniach za zlučiteľný aj so solidárnosťou systému aj s dostupnosťou zdravotných služieb všetkým prostredníctvom takto organizovaného systému pokladal. To znamená, že štát už raz aproboval ako legitímny prostriedok dosiahnutia cieľov zdravotnej politiky vytvorenie systému ziskovo orientovaných zdravotných poisťovní a dnes tento systém ide bez akýchkoľvek kompenzácií a ospravedlnenia investorom rušiť. Pritom sa štátu nesporne ponúkajú iné možnosti, aby využil existujúci status quo „súkromného poistenia vo verejnom rámci“ a vhodnými opatreniami ťažil zo ziskovej motivácie súkromných poisťovní. Má možnosti zmeniť regulačný rámec, upraviť systém prerozdelenia, vytvoriť reálny priestor pre individuálne zdravotné poistenie, kde zrejme bude komparatívnou výhodou, ak ho budú vykonávať poisťovne, podnikajúce v základnom balíku poistenia. 
Na základe týchto dôvodov možno uzavrieť, že navrhované opatrenia test proporcionality zásahu do ústavných práv nespĺňajú, pretože prekračujú nevyhnutný rámec opatrení potrebný k dosiahnutiu inak legitímnych cieľov a v určitom rozsahu ani nie sú spôsobilé dosiahnuť sledované ciele, keďže predpokladajú u súkromných poisťovní motiváciu, s ktorou do systému nevstupovali.
Záver:
Navrhované opatrenia v podobe „odňatia“ prostriedkov verejného zdravotného poistenia a zavedenia ich správy, ako aj obmedzenia použitia zisku len na úhradu zdravotnej starostlivosti sú v rozpore s Ústavou, konkrétne s ochranou vlastníckeho práva podľa čl. 20, ústavným právom na podnikanie podľa čl. 35 ods. 1 a princípom právnej istoty, ktorý je základným princípom právneho štátu garantovaného čl. 1 ods. 1, pričom zásah do týchto ústavných práv nespĺňa požiadavku proporcionality. Pokiaľ ide o vylúčenie možnosti odplatného prevodu poistného kmeňa, toto opatrenie je v rozpore s ochranou vlastníckeho práva podľa čl. 20 Ústavy.
2. Medzinárodné zmluvy o ochrane investícií

Ďalšiu právnu hranicu pre autonómiu zákonodarcu predstavujú medzinárodné zmluvy, ktorými je Slovenská republika viazaná. Tieto zmluvy poskytujú totiž špecifickú ochranu majetku prostriedkami medzinárodného práva. Ide o ochranu nie akéhokoľvek majetku, ale o ochranu zahraničných investícií. Konkrétne materiálne podmienky ochrany investícií vyplývajú predovšetkým z bilaterálnych medzinárodných zmlúv o ochrane a podpore investícií. Ide o medzinárodné zmluvy zakladajúce záväzky v prvom rade medzi štátmi. Záväzok chrániť investora a investíciu upravený v takej zmluve je medzinárodnoprávnym záväzkom, ktorý na základe zmluvy prevzal hostiteľský štát voči domovskému štátu investora, pričom domovský štát sa na základe tohto záväzku môže ujať ochrany investície svojho štátneho príslušníka v hostiteľskom štáte (cestou diplomatickej ochrany). Osobitosťou zmlúv o ochrane a podpore investícií však naviac je, že nároky z nich môžu uplatniť nielen štáty, ale aj priamo investori. Pritom je nerozhodné, či sa zmluva stala súčasťou vnútroštátneho poriadku hostiteľského štátu a či má alebo nemá prednosť pred vnútroštátnymi zákonmi hostiteľského štátu. Podstatné je iba to, či bola z medzinárodnoprávneho hľadiska platne uzavretá. V takom prípade je investor oprávnený vybrať si, v súlade s rozhodcovskou doložkou pre spory medzi štátmi a investormi, obsiahnutou v zmluve, rozhodcovský súd a podať naň žalobu proti hostiteľskému štátu, ak sa domnieva, že jeho práva vyplývajúce z materiálnych pravidiel zmluvy boli porušené. Rozhodcovský súd bude potom v arbitrážnom spore rozhodovať, či hostiteľský štát naozaj porušil materiálne pravidlá vyplývajúce zo zmluvy o ochrane a podpore investícií, pričom hostiteľský štát sa nebude môcť úspešne brániť len tým, že konal v súlade s jeho vnútroštátnymi zákonmi. Porušením zmluvy o ochrane a podpore investícií môže byť totiž aj také konanie štátneho orgánu hostiteľského štátu, ktoré spočíva v prijatí právneho predpisu, a to aj v prípade, ak z hľadiska vnútroštátneho práva by mal takýto predpis prednosť pre zmluvou.
Ako vyplýva z verejne dostupných informácií, v širšej vlastníckej štruktúre „súkromných“ zdravotných poisťovní možno nájsť holandské a rakúske spoločnosti, ktoré môžu v prípade prijatia Návrhu novely zákona o ZP hľadať ochranu svojho vlastníckeho práva v rámci zmlúv o ochrane a podpore investícií uzavretých medzi ich domovskými štátmi a Slovenskou republikou, a to prostredníctvom arbitrážnej žaloby. Pravidelnou súčasťou týchto zmlúv sú totiž taxatívne stanovené podmienky priameho alebo nepriameho zbavenia (teda vyvlastnenia) investície, medzi ktorými figurujú najmä: (i) verejný záujem, (ii) opatrenie na základe zákona a (iii) primeraná peňažná náhrada. Investíciou je tu potrebné rozumieť aj akcie spoločnosti a jej nepriamym vyvlastnením také opatrenia, ktoré majú rovnaký účinok ako vyvlastnenie, hoci k priamemu zbaveniu investície nedochádza. Tak je to aj v danom prípade, keď by v dôsledku prijatia Návrhu novely zákona o ZP zahraničná spoločnosť zostala naďalej priamym alebo nepriamym akcionárom slovenskej zdravotnej poisťovne, avšak takáto jej investícia (akcie) by bola prijatím navrhovaných legislatívnych opatrení podstatne znehodnotená.
Tu je potrebné uviesť, že nie každé legislatívne opatrenie znehodnocujúce zahraničnú investíciu je nevyhnutne potrebné považovať za nepriame zbavenie (vyvlastnenie) takej investície. Zmluvy o ochrane a podpore investícií obsahujúce koncept zbavenia investície v sebe totiž nepriamo obsahujú myšlienku medzinárodného práva, že zbavenie môže byť ospravedlniteľné, pokiaľ vyplýva zo zvykového vykonávania regulačných krokov, ktoré majú za cieľ udržanie verejného poriadku
. Medzinárodné právo v súčasnosti uznáva, že štáty nie sú povinné vyplácať zahraničnému investorovi náhradu, pokiaľ v rámci bežného výkonu svojich regulačných právomocí nediskriminačným spôsobom príjmu bona fide opatrenia, ktorých cieľom je verejné blaho. Je teda potrebné zodpovedať otázku, či navrhované opatrenia vyplývajúce z Návrhu novely zákona o ZP prekročili hranicu, ktorá rozdeľuje bežný výkon regulačných právomocí od nepriameho vyvlastnenia (zbavenia investície).

Z uznesenia vlády č. 462 z 23. mája 2007 k správe o programe racionalizácie v systéme zdravotníctva SR, na základe ktorého bol Návrh novely zákona o ZP vypracovaný, vyplýva, že navrhované legislatívne opatrenia v podobe (i) zmeny právneho titulu hospodárenia s prostriedkami verejného zdravotného poistenia na „správu“, (ii) obmedzenia použitia zisku len na úhradu zdravotnej starostlivosti a (iii) zníženia maximálnej výšky výdavkov na prevádzkové činnosti zdravotných poisťovní zo 4 % na 3 % predstavujú „nástroje, ktoré budú postupne viesť k vytvoreniu jednej verejnoprávnej zdravotnej poisťovne“. Túto skutočnosť potvrdili aj viaceré vyjadrenia ústavných činiteľov pre médiá, podľa ktorých je cieľom pripravovaných legislatívnych opatrení vytlačenie súkromných zdravotných poisťovní z trhu verejného zdravotného poistenia
. 

Z toho vyplýva, že navrhované legislatívne opatrenia:

(i) nie sú pripravené v dobrej viere (bona fide) s cieľom regulovať podmienky na trhu verejného zdravotného poistenia v záujme verejného blaha, ale sledujú vytlačenie súkromných zdravotných poisťovní z tohto trhu a

(ii) sú diskriminačné v tom, že sú zamerané výhradne proti činnosti súkromných zdravotných poisťovní; znaky diskriminácie možno nájsť nielen v opatreniach sledujúcich obmedzenie použitia zisku (motiváciou činnosti štátnych zdravotných poisťovní dosahovanie zisku zrejme nikdy nebude), ale dokonca aj v znížení maximálnej výšky výdavkov na prevádzkové činnosti zdravotných poisťovní zo 4 % na 3 %; vyplýva to z toho, že hoci súkromné zdravotné poisťovne majú nižšie výdavky na prevádzkové činnosti pripadajúce na jedného poistenca alebo zamestnanca v porovnaní so štátnymi zdravotnými poisťovňami
, a teda hospodária efektívnejšie, ročný rozpočet Všeobecnej zdravotnej poisťovne vzhľadom na veľký počet jej poistencov umožňuje aj pri zníženom percente povolených výdavkov na prevádzkové činnosti (3 %) financovať jej prevádzku; nemožno opomenúť, že fixná časť týchto výdavkov je vysoká a že medzi počtom poistencov a výdavkami na prevádzkové činnosti nie je priama úmernosť (t.j. platí, že so zvyšujúcim sa počtom poistencov tieto výdavky rastú pomalšie).

Na základe uvedeného možno teda urobiť jednoznačný záver, že legislatívne opatrenia vyplývajúce z Návrhu novely zákona o ZP nemožno považovať za bežný výkon regulačných právomocí štátu, ale ide o zrejmú formu nepriameho vyvlastnenia, zbavujúcu zahraničných investorov ich investície.

Záver:
Návrh novely zákona o ZP smeruje k prijatiu takých legislatívnych opatrení, ktorými dôjde k podstatnému znehodnoteniu investícií zahraničných investorov do súkromných zdravotných poisťovní, a tým aj k nepriamemu vyvlastneniu (zbaveniu ich investície). Podmienkou takéhoto vyvlastnenia je v súlade s medzinárodnými zmluvami o ochrane a podpore investícií poskytnutie primeranej peňažnej náhrady. Keďže jej poskytnutie Návrh novely zákona ZP vôbec nepredpokladá, po jeho prijatí sa budú môcť zahraniční investori domáhať náhrady škody voči Slovenskej republike v rámci rozhodcovského konania, a to v rozsahu predpokladanom príslušnou medzinárodnou zmluvou.  Štát sa v takomto konaní nebude môcť brániť tým, že legislatívne opatrenia boli prijaté v rámci bežného výkonu jeho regulačných právomocí, pretože ich jasným cieľom – opakovane deklarovaným ústavnými činiteľmi – bolo vytlačiť súkromné zdravotné poisťovne z trhu verejného zdravotného poistenia.  

3. Predpisy európskeho práva upravujúce pravidlá hospodárskej súťaže

Významnou právnou hranicou autonómie zákonodarcu každého členského štátu Európskej únie sú pravidlá hospodárskej súťaže vyplývajúce z predpisov európskeho práva, ktoré je potrebné aplikovať aj v oblasti zdravotníctva (napriek tzv. negatívnej kompetencii vyplývajúcej z čl. 152 ods. 2 Zmluvy o ES)
.

V dôvodovej správe k Návrhu novely zákona o ZP sa argumentuje, že vyňatie spod pravidiel hospodárskej súťaže pre náš systém povinného zdravotného poistenia je opodstatnené. Tento argument vychádza z predpokladu, že tento systém poskytuje kľúčové verejné služby, resp.  výlučne sociálne funkcie, určené zákonom a jeho činnosti sú založené na solidarite. Už samotná povaha týchto úloh a funkcií podľa dôvodovej správy predurčuje, že tu nejde o vykonávanie hospodárskej činnosti a orientáciu na zisk. Dôvodová správa sa v tejto časti opiera najmä o rozhodnutia Európskeho súdneho dvora vo veci C-205/03 P, Fenin a v spojených veciach C-159/91 a C-160/91 Poucet a Pistre, podľa ktorých všeobecná solidarita realizovaná na základe princípu priebežných platieb oprávňuje vyňatie povinného zdravotného poistenia z hospodárskej súťaže.

K tomu je potrebné uviesť, že v citovanom prípade C-159/91 a C-160/91 Poucet a Pistre súd prišiel k záveru, že ekonomickú činnosť nevykonávajú, a teda postavenie podniku na účely Zmluvy o ES nemajú zdravotné fondy (t.j. poisťovne), ktoré iba aplikujú právo, nemôžu ovplyvniť výšku príspevkov, využitie majetku a stanovenie výšky dávky, pričom ich činnosť, založená na princípe národnej solidarity, je výlučne nezisková a poskytované dávky sú zákonnými dávkami. Z toho a contrario vyplýva, že zdravotné poisťovne, ktoré (i) pôsobia v systéme zdravotného poistenia založenom na vytváraní zmluvnej siete poskytovateľov zdravotníckych služieb, s ktorými dojednávajú ceny poskytovaných služieb, (ii) majú možnosť súťažiť pri získavaní poistencov rozsahom príspevkov na úhradu zdravotnej starostlivosti poskytnutej nezmluvným poskytovateľom, rozsahom úhrad zodpovedajúcich spoluúčasti poistenca na úhrade zdravotnej starostlivosti a rozsahom úhrad liekov neuvedených v zozname liekov a zdravotných výkonov neuvedených v zozname zdravotných výkonov a (iii) vykonávajú svoju činnosť s cieľom dosiahnuť zisk, postavenie „podniku“ mať budú, pretože vykonávajú ekonomickú činnosť v prostredí, kde reálne pôsobia trhové sily. To je aj prípad slovenského trhu verejného zdravotného poistenia regulovaného okrem iného aj zákonom č. 581/2004 Z.z. Je síce pravda, že pôsobenie trhových síl pri vykonávaní verejného zdravotného poistenia je oproti iným trhom do určitej miery obmedzené (vzhľadom na princíp solidarity a nemožnosť ovplyvnenia výšky príspevkov), ale napriek tomu tu takéto pôsobenie existuje, čoho dôkazom sú aj marketingové kampane uskutočňované zdravotnými poisťovňami s cieľom získavania nových poistencov.

Dôvodová správa sa odvoláva tiež na rozhodnutie Európskeho súdneho dvora vo veci C-205/03 P, Fenin. Ako je uvedené v dôvodovej správe, „podľa tohto rozhodnutia koncept hospodárskej činnosti je charakterizovaný umiestňovaním tovarov alebo služieb na danom trhu a nie samotnou činnosťou nákupu služieb. To znamená, že činnosť nákupu zdravotníckych služieb treba posudzovať v spojení s ich použitím. Charakter  činnosti nákupu sa musí určiť podľa toho, či následné použitie nakúpených služieb je hospodárskou činnosťou. Názor, že činnosť nákupu služieb je hospodárskou činnosťou samou o sebe, oddeliteľnou od ich následného použitia, súd odmietol. Vzhľadom na to, že služby nakúpené zdravotnými poisťovňami následne používajú poistenci bezplatne,  je zjavné, že následné použitie týchto služieb nie je hospodárskou činnosťou. Z toho dôvodu nemôže byť nákup zdravotnej starostlivosti zdravotnými poisťovňami považovaný za hospodársku činnosť orientovanú na zisk.“ 

Takáto analógia, ktorú robí predkladateľ Návrhu novely zákona o ZP, však nie je namieste. Prípad Fenin totiž vychádzal zo skutkového stavu, že verejnoprávne orgány v Španielsku nakupujú pre nemocnice tovar (zdravotnícky materiál, nástroje), ktoré ďalej neumiestňujú na trhu, ale používajú za účelom činnosti, ktorá má výlučne sociálny charakter. Zdravotné poisťovne v Slovenskej republike však nenakupujú tovar, ale služby poskytovateľov zdravotnej starostlivosti pre poistencov, ktoré sú z ich strany vecným poistným plnením z titulu poistného vzťahu. Tieto služby pochopiteľne nenakupujú za účelom ďalšieho predaja, ale za účelom vysporiadania záväzkov voči poistencom. Predmet obchodu poisťovní je poistný produkt, ktorý predávajú za poistné. Výška poistného síce nesúvisí s balíkom poistného krytia, ktorý sa zaň kupuje, ale len preto, lebo štát dotuje poistné časti poistencov (štátni poistenci) a zároveň v záujme sociálnej solidarity cez prerozdelenie vyrovnáva rozdiely medzi poistným, ktoré mala poisťovňa predpísať, a ktoré predpísať mohla. Naviac je potrebné upozorniť, že zdravotné poisťovne vykonávajú činnosť ako ziskotvorné subjekty, čo uznáva aj predkladateľ Návrhu novely zákona o ZP, i keď to kritizuje. Plnenie výlučne sociálnych funkcií a neziskový charakter pritom Európsky súdny dvor v prípade Fenin vymedzil ako kritériá pre záver o neexistencii hospodárskej činnosti posudzovaného subjektu. Tieto kritéria však vo vzťahu k slovenským zdravotným poisťovniam evidentne nie sú naplnené.
Záver:
Na vykonávanie verejného zdravotného poistenia v existujúcich podmienkach slovenského právneho poriadku sa vzťahujú pravidlá hospodárskej súťaže vyplývajúce z predpisov európskeho práva, pretože v týchto podmienkach zdravotné poisťovne vykonávajú hospodársku činnosť s cieľom dosahovať zisk a pri tejto činnosti pôsobia medzi nimi trhové sily (aj keď len v obmedzenej miere). Zdravotné poisťovne teda v súčasnosti majú postavenie podniku na účely Zmluvy o ES.

4. Vecná a legislatívno-technická stránka návrhu

4.1 Správa prostriedkov verejného zdravotného poistenia

Ako je uvedené vyššie, Návrh novely zákona o ZP smeruje k tomu, aby prostriedky získané zdravotnou poisťovňou z výberu poistného na verejné zdravotné poistenie a z prerozdelenia tohto poistného neboli (tak ako doteraz) jej majetkom, ale aby tieto prostriedky zdravotná poisťovňa len „spravovala“.

Slovenské právo pritom poskytuje niekoľko príkladov, kedy neštandardná úprava nevlastnenia, ale iba spravovania určitého majetku spôsobovala množstvo aplikačných problémov. Okrem známeho ust. § 47 ods. 3 zákona č. 273/1994 Z.z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní (v spojení s ust. § 76a ods. 2 tohto zákona), ktorý s výnimkou správneho fondu vyňal finančné prostriedky vtedajších zdravotných poisťovní z ich majetku, resp. § 55 zákona č. 273/1994 Z.z., ktorý vytvoril osobitný účet prerozdelenia bez právnej subjektivity, ktorého majetok a záväzky spravovala Všeobecná zdravotná poisťovňa, je to napr. aj ust. § 29 ods. 1 veta druhá zákona č. 123/1996 Z.z. o doplnkovom dôchodkovom poistení zamestnancov, podľa ktorého príspevky zamestnávateľov a príspevky poistencov na doplnkové dôchodkové poistenie neboli majetkom doplnkovej dôchodkovej poisťovne. Problémom týchto ustanovení bolo v prvom rade to, že vyčlenili „len“ finančné prostriedky (resp. časť finančných prostriedkov s výnimkou správneho fondu zdravotných poisťovní), neuviedli však, aký režim majú pohľadávky na zaplatenie finančných prostriedkov, prípadný majetok nadobudnutý za tieto finančné prostriedky a záväzky, ktoré mali byť hradené na ťarchu týchto prostriedkov. V doplnkových dôchodkových poisťovniach napr. nebolo možné pri ich transformácií riadne rozčleniť práva a záväzky na vlastnené a iba spravované doplnkovou dôchodkovou poisťovňou. Okrem toho zákon ani neustanovoval, komu vlastne predmetné finančné prostriedky „iba“ v správe poisťovne patria, či poistencom, štátu alebo niekomu inému?
Napokon, finančné prostriedky nie sú majetkovoprávna kategória, ale skôr účtovná, resp. fiskálna kategória. To znamená, že vyňať z majetku možno iba konkrétne majetkové hodnoty (napr. pohľadávky, vrátane pohľadávok z účtu vedeného Štátnou pokladnicou, atď.), nie však napríklad položky účtovnej závierky. Majiteľ účtu nevlastní prostriedky na účte, ale pohľadávku z účtu vo výške jej kreditného zostatku.

Korektným riešením v prípade snahy oddeliť určitú masu majetku a záväzkov od majetku a záväzkov správcu by v našich podmienkach mohlo byť vytvorenie fondov bez právnej subjektivity, ako je podielový fond (správca: správcovská spoločnosť), dôchodkový fond (správca: dôchodková správcovská spoločnosť), doplnkový dôchodkový fond (správca: doplnková dôchodková spoločnosť). Vo všetkých prípadoch správca vlastným menom na účet (na ťarchu, v prospech) podielnikov príslušného fondu nakladá s majetkom vo fonde; zároveň podielnikovi patrí určitý ideálne vyjadrený podiel na majetku a záväzkoch fondu, s ktorým však nemôže samostatne nakladať. 

Takýto model „reálneho“ fondu je však už z podstaty veci použiteľný len tam, kde správca poskytuje podielnikovi určitý sporivý, resp. zhodnocujúci sa produkt, investíciu. T.j. podielnik má potom vo fonde, spravovanom správcom, investíciu. Zároveň takýto model predpokladá vedenie individuálneho účtu podielnika s kladným zostatkom. V prípade zdravotnej poisťovne však ide – i keď o modifikované – ale predsa len podnikanie v oblasti poisťovníctva, konkrétne v segmente neživotného poistenia. Poistky v sebe neobsahujú sporivý prvok. Rovnako nemožno exaktne vymedziť majetkovú pozíciu konkrétneho poistenca voči poisťovni v podobe majetkového aktíva – ideálneho podielu vo fonde vytvorenom z vybraného poistenia, aspoň nie bez rizika, že niektorí poistenci by disponovali naopak pasívom (po odpočítaní úhrad na ich starostlivosť). Jednoducho v danom prípade ide o krytie rizika, nie o investíciu, t.j. nemožno vytvárať fiktívnych vlastníkov fondu poistného, ktorého by bola poisťovňa iba správcom.
Okrem uvedených argumentov možno poukázať aj na ďalší dôkaz (prinajmenšom) o nedomyslenosti článku I. bodu 1. Návrhu novely zákona o ZP. Ak by sme pripustili, že predkladateľ mal na mysli pod „správou verejných prostriedkov“ oddelenie vybratého poistného od ostatného majetku poisťovne, potom pozabudol na jednu dôležitú skutočnosť. Ak by sa zdravotná poisťovňa nestávala vlastníkom poistného (t.j. nebola by veriteľom pohľadávok na poistnom ne verejné zdravotné poistné a následne by nebola veriteľom voči Štátnej pokladnici, na ktorej účtoch toto poistné musí byť uložené), ale záväzky na úhradu zdravotnej starostlivosti by boli jej vlastnými záväzkami, takáto zdravotná poisťovňa by prakticky okamžite vykazovala záporné vlastné imanie. V predkladateľom zamýšľanom modeli by totiž poistné nebolo aktívom poisťovne, avšak úhrada za zdravotnú starostlivosť by pasívom poisťovne bola. Predkladateľ si túto skutočnosť zrejme ani neuvedomil, pretože inak by nemohol uviesť, že predkladaný návrh nezakladá nároky na štátny rozpočet. A ako inak, než zvyšovaním základného imania by jednotlivé ministerstvá, ktoré vykonávajú akcionárske práva štátu v „štátnych“ zdravotných poisťovniach, chceli zamedziť predlženiu týchto zdravotných poisťovní?

4.2 Účel založenia zdravotnej poisťovne

Podľa navrhovaného znenia ust. § 2 ods. 1 zákona č. 581/2004 Z.z., ako vyplýva z Návrhu novely zákona o ZP, „zdravotná poisťovňa má právnu formu akciovej spoločnosti3)“, pričom poznámka pod čiarou k odkazu 3) znie: „§ 56 ods. 1 tretia veta a § 154 Obchodného zákonníka“. Tu je potrebné uviesť, že odkaz na ust. § 56 ods. 1 tretia veta Obchodného zákonníka nie je správny, pretože je v rozpore s aktuálnym odkazom na celé ust. § 56 ods. 1 Obchodného zákonníka.

Podľa ust. § 56 ods. 1 Obchodného zákonníka 
pritom „obchodná spoločnosť (ďalej len „spoločnosť“) je právnickou osobou založenou za účelom podnikania. Spoločnosťami sú verejná obchodná spoločnosť, komanditná spoločnosť, spoločnosť s ručením obmedzeným a akciová spoločnosť. Spoločnosť s ručením obmedzeným a akciová spoločnosť môžu byť založené aj za iným účelom, pokiaľ to osobitný zákon nezakazuje.“ To znamená, že kým aktuálne znenie ust. § 2 ods. 1 zákona č. 581/2004 Z.z. odkazuje pri definícii zdravotnej poistenie na definíciu obchodnej spoločnosti a možnosť jej založenia za účelom podnikania alebo (v prípade spoločnosti s ručením obmedzeným a akciovej spoločnosti) za iným účelom, navrhované nové znenie tohto ustanovenia vyplývajúce z Návrhu novely zákona o ZP v poznámke pod čiarou vychádza z toho, že zdravotná poisťovňa môže byť založená len za iným účelom ako podnikanie. Tento rozpor je nevyhnutné odstrániť.

Je potrebné dodať, že poznámka pod čiarou nemá normatívnu povahu, a teda nie je právne záväzná. Ak by to tak nebolo, prestavoval by Návrh novely zákona o ZP v posudzovanej časti retroaktívnu právnu úpravu, dokonca by išlo o priamu spätnú pôsobnosť zákona, keď novší zákon nerešpektuje právne vzťahy založené starším zákonom a počas jeho účinnosti, spätne do nich zasahuje a mení ich. Navrhovaná právna úprava by tým zároveň odporovala princípu ochrany nadobudnutých práv, ktorý je imanentným princípom právneho štátu (čl. 1 ods. 1 Ústavy). Zdravotné poisťovne – akciové spoločnosti – založené v súlade so zákonom č. 581/2004 Z.z. boli totiž založené za účelom podnikania. Zákonodarca sa teraz nemôže jednoducho rozhodnúť, že na základe svojich želaní a predstáv o tom, ako by mal fungovať systém verejného zdravotného poistenia, a skutočnosti, že podľa Obchodného zákonníka bolo možné založiť akciové spoločnosti aj na iný účel ako podnikanie, zmení platný právny stav tak, že zdravotné poisťovne, zriadené a doteraz existujúce ako podnikateľské subjekty, sa zmenia na neziskové inštitúcie.
4.3 Zníženie maximálnej výšky výdavkov na prevádzkové činnosti zdravotných poisťovní zo 4 % na 3 %

Je potrebné upozorniť, že navrhované zníženie maximálnej výšky výdavkov na prevádzkové činnosti zdravotných poisťovní môže ohroziť plnenie ich zákonných povinností a vykonávanie ďalších činností potrebných pre riadny výkon verejného zdravotného poistenia. To sa vzťahuje najmä na zdravotné poisťovne s menším poistným kmeňom (k tomu je bližšie uvedené v bode 2 týchto pripomienok). Zoznam týchto zákonných povinností a ďalších potrebných činností je prílohou týchto pripomienok.

Povinnosti a činnosti uvedené v prílohe predstavujú len minimálny štandard vykonávania verejného zdravotného poistenia. Ale aj tento minimálny štandard je potrebné zabezpečiť personálne – prostredníctvom dostatočného počtu kvalifikovaných zamestnancov, organizačne – prostredníctvom primeranej siete pobočiek a expozitúr, a materiálne – prostredníctvom primeraného zariadenia a vybavenia obchodných priestorov, nákupom a pravidelnou údržbou informačného systému, vozového parku, atď. Je zrejmé, že značná časť nákladov je fixná a nie je priamo úmerná počtu poistencov.

Navrhované zníženie maximálnej výšky výdavkov na prevádzkové činnosti bude mať nepochybne za následok – a predkladateľ Návrhu novely zákona o ZP sa týmto cieľom ani netají – obmedzenie akýchkoľvek ambícií zdravotných poisťovní poskytovať doplnkové, nadštandardné služby svojim poistencom, dokonca bude zdravotné poisťovne nútiť obmedziť svoje prevádzkové výdavky do takej miery, že budú nútené „vzdialiť sa“ svojim klientom – poistencom – a verejné zdravotné poistenie vykonávať odtrhnuto od ich potrieb a očakávaní.

4.4 Bezodplatný prevod poistného kmeňa
Ako je uvedené vyššie, Návrh novely zákona o ZP obmedzuje zdravotné poisťovne pri nakladaní s poistným kmeňom tak, že jeho prevod nebudú môcť uskutočniť za odplatu. Okrem toho, že vylúčenie odplatnosti prevodu poistného kmeňa je zásahom do základného práva na ochranu vlastníckeho práva, takýto návrh nemá ani vecné opodstatnenie.

Súčasné znenie zákona č. 581/2004 Z.z. pozná prevod poistného kmeňa ako dobrovoľný prevod (t.j. prevod na základe žiadosti zdravotnej poisťovne) a nútený prevod (t.j. prevod nariadený Úradom pre dohľad nad zdravotnou starostlivosťou). 

Dobrovoľný prevod poistného kmeňa je vecou dohody odovzdávajúcej zdravotnej poisťovne a preberajúcej zdravotnej poisťovne, ktorý je podmienený predchádzajúcim súhlasom Úradu pre dohľad nad zdravotnou starostlivosťou. Základným hospodárskym dôvodom takéhoto prevodu môže byť na jednej strane snaha odovzdávajúcej zdravotnej poisťovne získať prevodom (časti) poistného kmeňa peňažné prostriedky, ktoré použije napr. na zlepšenie zlej hospodárskej situácie alebo na financovanie rozvojových aktivít, alebo, na druhej strane, snaha preberajúcej zdravotnej poisťovne za odplatu rozšíriť svoj poistný kmeň. Bazálnym meradlom výhodnosti prevodu poistného kmeňa je odplata, ktorú odovzdávajúca zdravotná poisťovňa môže získať. Ak sa vylúči odplatnosť prevodu poistného kmeňa, z ekonomického hľadiska tým odpadne akákoľvek motivácia takýto prevod zrealizovať a inštitút dobrovoľného prevodu poistného kmeňa sa tým stane zbytočným.

Situácia je ešte dramatickejšia pri nútenom prevode poistného kmeňa. Zákon č. 581/2004 Z.z. definuje nútený prevod poistného kmeňa ako sankciu, ak zdravotná poisťovňa neplní opatrenia uložené úradom v súvislosti s ohrozením jej schopnosti plniť záväzky, ktoré jej vyplývajú z prijatých a potvrdených prihlášok na verejné zdravotné poistenie a zmlúv o poskytovaní zdravotnej starostlivosti. Zo zákona teda priamo vyplýva, že „spúšťačom“ núteného prevodu je zlá hospodárska situácia zdravotnej poisťovne. Z toho logicky vyplýva, že cieľom núteného prevodu poistného kmeňa je zlepšenie hospodárskej situácie zdravotnej poisťovne, čo v sebe implikuje odplatnosť prevodu. Napokon, aj nútený prevod poistného kmeňa sa realizuje dvojstranným právnym úkonom, teda ako odovzdávajúca zdravotná poisťovňa, tak aj preberajúca zdravotná poisťovňa musia s prevodom poistného kmeňa vysloviť súhlas. Ako budú tieto zdravotné poisťovne motivované, aby zmluvu o prevode poistného kmeňa uzavreli? A ako dôjde k výberu preberajúcej zdravotnej poisťovne? Ak sa zachová odplatnosť prevodu, riešenie je jednoduché – poistný kmeň získa tá zdravotná poisťovňa, ktorá ponúkne najvyššiu odplatu. Tým sa zároveň zabezpečí, aby nútený prevod poistného kmeňa splnil svoj účel – zlepšenie hospodárskej situácie odovzdávajúcej zdravotnej poisťovne.

4.5 Rozdelenie účtovníctva zdravotných poisťovní do účtovných okruhov

Podľa nového znenia § 15 ods. 2 písm. b) zákona č. 581/2004 Z.z. zákonodarca mieni nielen obmedziť možnosť zdravotnej poisťovne nakladať s kladným hospodárskym výsledkom, ale ukladá zdravotnej poisťovni aj povinnosť viesť náklady a výnosy osobitne pre verejné zdravotné poistenie, osobitne pre individuálne zdravotné poistenie a osobitne pre prevádzkové činnosti.
Navrhovaná právna úprava fakticky predstavuje návrat k fondovému hospodárstvu, ktoré existovalo v čase neziskového zdravotno-poistného systému počas účinnosti zákona č. 273/1994 Z.z. Keďže v súčasnosti chýbajúca právna úprava neumožňuje, aby zdravotné poisťovne vykonávali individuálne zdravotné poistenie (bránia tomu požiadavky zákona č. 95/2002 Z.z. na subjekty podnikajúce napr. v oblasti individuálneho zdravotného poistenia), do úvahy budú prichádzať len dva účtovné okruhy, a to „verejné zdravotné poistenie“ a „prevádzkové činnosti“. Keďže hospodársky ide o „nesamostatné“ činnosti, nakoľko s výkonom verejného zdravotného poistenia samozrejme súvisia aj prevádzkové činnosti, ktoré musia byť nevyhnutne vykonávané, aby verejné zdravotné poistenie fungovalo (mzdy zamestnancov, iné správne výdavky, ...), iné vysvetlenie, ako to, že ide o modifikovaný návrat k fondovému hospodárstvu rozdelenému zatiaľ na „základný fond“ a „správny fond“, sa nenaskytuje. Pritom chýba rozdelenie „príjmov“ medzi tieto dva „fondy“ (inak budú prevádzkové činnosti prakticky len nákladmi), ako aj bližšia predstava zákonodarcu, ako sa prakticky tieto účtovné okruhy konštituujú (zrejme pôjde o osobitné účtovníctvo, k čomu bude potrebné vydať účtovné osnovy, účtovné postupy, atď.).
Záver:
Návrh novely zákona o ZP vykazuje viaceré vecné a legislatívno-technické nedostatky, ktoré sa naplno prejavia pri aplikácii navrhovaných opatrení v prípade ich schválenia. Ide predovšetkým o aplikačné problémy spojené s inštitútom „správy“ verejných prostriedkov, ohrozenie plnenia zákonných povinností zdravotných poisťovní a vykonávania ďalších činností potrebných pre riadny výkon verejného zdravotného poistenia v prípade zníženia maximálnej výšky výdavkov na prevádzkové činnosti a pod. 
5. Programové vyhlásenie vlády


Na záver poukazujeme na programové vyhlásenie vlády, podľa ktorého „vláda presadí také právne prostredie, v ktorom všetky zdravotné poisťovne budú mať rovnocenné podmienky bez ohľadu na ich právnu formu“. Návrh novely zákona o ZP smerujúci k vytlačeniu súkromných zdravotných poisťovní z trhu verejného zdravotného poistenia je nepochybne v rozpore s týmto zámerom.
PRIPOMIENKY K JEDNOTLIVÝM USTANOVENIAM ZÁKONA

Pripomienky k článku I. Návrhu novely zákona o ZP:

· bod 1.

· žiadame vypustenie tohto bodu
· odôvodnenie: zmena právneho titulu hospodárenia s prostriedkami verejného zdravotného poistenia na správu je v rozpore s Ústavou (smeruje k neoprávnenému zásahu do práva vlastniť majetok podľa čl. 20 Ústavy, práva na podnikanie podľa čl. 35 ods. 1 Ústavy a k porušeniu princípu právneho štátu podľa čl. 1 ods. 1 Ústavy, pričom nespĺňa požiadavku proporcionality), ako aj medzinárodnými zmluvami o ochrane a podpore investícií; ide pritom o opatrenie, ktoré by spôsobilo veľa aplikačných problémov a prakticky by bolo nevykonateľné

· túto pripomienku považujeme za zásadnú
· bod 3.
· žiadame vypustenie tohto bodu

· odôvodnenie: zníženie maximálnej výšky výdavkov na prevádzkové činnosti zdravotných poisťovní zo 4 % na 3 % je v rozpore s medzinárodnými zmluvami o ochrane a podpore investícií, pretože ide o legislatívne opatrenie zamerané na vytlačenie súkromných zdravotných poisťovní z trhu verejného zdravotného poistenia; toto opatrenie zároveň ohrozí plnenie zákonných povinností zdravotných poisťovní a vykonávanie ďalších činností potrebných pre riadny výkon verejného zdravotného poistenia
· túto pripomienku považujeme za zásadnú
· bod 4.

· navrhované znenie:

„(2) Ak zdravotná poisťovňa vykonáva súčasne verejné zdravotné poistenie a individuálne zdravotné poistenie, je povinná

a) zriadiť z hľadiska personálneho a organizačného oddelenú správu pre verejné zdravotné poistenie a individuálne zdravotné poistenie; oddelená správa musí byť zabezpečená tak, aby nedochádzalo k poškodeniu záujmov poistených v jednotlivých poistných druhoch, najmä aby sa výnosy v príslušnom druhu poistenia využívali iba v prospech poistených v tomto poistnom druhu,

b) viesť oddelenú analytickú evidenciu pre jednotlivé poistné druhy, aby sa celkové náklady a výnosy viedli osobitne pre verejné zdravotné poistenie a osobitne pre individuálne zdravotné poistenie tak, aby bolo možné hospodársky výsledok zistiť za každú činnosť samostatne; položky analytickej evidencie spoločné pre všetky poistné druhy sa delia pomerne podľa podielu verejného zdravotného poistenia, individuálneho zdravotného poistenia a nemocenského poistenia na poisťovacej činnosti,

c) uviesť v prílohe účtovnej závierky údaje osobitne pre všetky poistné druhy v rozsahu ustanovenom všeobecne záväzným právnym predpisom vydaným ministerstvom financií na základe osobitného zákona.34)“
· odôvodnenie: obmedzenie použitia zisku len na úhradu za zdravotnú starostlivosť je v rozpore s Ústavou (smeruje k neoprávnenému zásahu do práva vlastniť majetok podľa čl. 20 Ústavy, práva na podnikanie podľa čl. 35 ods. 1 Ústavy a k porušeniu princípu právneho štátu podľa čl. 1 ods. 1 Ústavy, pričom nespĺňa požiadavku proporcionality), ako aj medzinárodnými zmluvami o ochrane a podpore investícií;

· túto pripomienku považujeme za zásadnú
· body 5. a 6.

· žiadame vypustenie týchto bodov

· odôvodnenie: obmedzenie zdravotných poisťovní pri nakladaní s poistným kmeňom tak, že jeho prevod nebudú môcť uskutočniť za odplatu, je v rozpore s Ústavou (smeruje k neoprávnenému zásahu do práva vlastniť majetok podľa čl. 20 Ústavy);

· túto pripomienku považujeme za zásadnú
Pripomienka k článku II. Návrhu novely zákona o ZP:

· body 1. a 2.
· žiadame vypustenie týchto bodov
· odôvodnenie: vypustenie týchto bodov súvisí s vyššie uvedenými pripomienkami k čl. I bodom 1. a 4. Návrhu novely zákona o ZP
� 	Podobne vymedzujú podmienky vyvlastnenia, resp. núteného obmedzenia vlastníckeho práva aj ust. § 128 ods. 2 Občianskeho zákonníka a v rámci špecifickej ochrany zahraničných investícií aj ust. § 25 ods. 1 Obchodného zákonníka


� 	K tejto problematike je potrebné uviesť, že žiadny rozpor medzi zákonom č. 581/2004 Z.z. a zákonom č. 523/2004 Z.z. o rozpočtových pravidlách verejnej správy a o zmene a doplnení niektorých zákonov neexistuje. Zdravotná poisťovňa je podľa ust. § 3 ods. 1 písm. c) a ods. 2 zákona č. 523/2004 Z.z. subjektom verejnej správy, a preto všetky prostriedky, s ktorými hospodári, sa podľa ust. § 2 písm. a) cit. zákona považujú za verejné prostriedky a vzťahujú sa na ne pravidlá hospodárenia uvedené v piatej časti zákona. Z toho vyplýva, že Návrh novely zákona o ZP v posudzovanej časti neodstraňuje, ale skôr zavádza rozpor medzi zákonom č. 581/2004 Z.z. (kde sa má používať pojem „správy“ verejných prostriedkov) a zákonom č. 523/2004 Z.z. (s pojmom „hospodárenia“ s verejnými prostriedkami). 


�	K tomu by sa žiadalo analogicky dodať, že „jednotlivé zdravotné poisťovne, akejkoľvek právnej formy,  majú po splnení určitých podmienok uložených im právnymi normami (prihláška poistenca, potvrdenie prihlášky poisťovňou) právo získavať finančné prostriedky verejného zdravotného poistenia vo forme odvodov platiteľov tohto poistenca a prostriedkov z prerozdelenia poistného pripadajúcich na tohto poistenca“.


� 	Poukazujeme na podobné razantné opatrenie, ktoré vykonal český štát prakticky v identickom ústavnoprávnom prostredí v oblasti siete zdravotníckych zariadení, keď prevažne samosprávne zdravotnícke zariadenia (zariadenia obcí a krajov, zriadené v rôznych právnych formách, vrátane akciových spoločností) chcel zákonom č. 245/2006 Sb. o veřejných neziskových ústavných zdravotnických zařízeních nútene transformovať na novú právnu formu neziskových nemocníc, ktoré mali vytvoriť kostru siete ústavných zariadení s privilegovaným čerpaním prostriedkov z verejného zdravotného poistenia oproti „neprivilegovaným“ ústavným zariadeniam, ktoré sa do nútenej siete nedostali. V náleze č. Pl. ÚS 51/06 český ústavný súd k tomu uviedol, že „ústavní soud v žádném případě nezpochybňuje právo státu, s ohledem na jeho ústavní odpovědnost, na zajištění práv plynoucích z čl. 31 Listiny… Toto právo však nelze pojímat absolutně, tj. v tom smyslu, že v zájmu jeho zajištění lze zcela eliminovat všechna ostatní práva a ústavně chráněné hodnoty, tedy i právo na samosprávu a právo na ochranu vlastnictví.“. I tu musel byť uskutočnený test proporcionality, kde ústavný súd uznal legitímnosť cieľa vytvoriť optimálnu sieť zdravotníckych zariadení s cieľom zabezpečiť poskytovanie verejných zdravotníckych služieb. Opatrenie, ktorým malo byť nútené prevedenie určitých samosprávnych zdravotníckych zariadení na neziskové organizácie/nemocnice, však súd označil za opatrenie, ktoré nespĺňa kritériá nevyhnutnosti, t.j. kritériá, ktoré velia z možných prostriedkov na dosiahnutie sledovaného cieľa použiť ten najšetrnejší. Český ústavný súd označil navrhované opatrenia v zákone č. 245/2006 Sb., ktoré o.i. predstavovali nútené obmedzenie vlastníckeho práva územnej samosprávy, dokonca za nesystémové, a to vo svetle záverov Rady Európskej únie o hodnotách zdravotníckych systémov, ktoré sme vyššie citovali. Okrem iného mu na nich vadilo aj to, že štát ich nijakým spôsobom samospráve nemienil kompenzovať.


� 	viď. napríklad čiastočný nález rozhodcovského tribunálu vo veci SALUKA INVESTMENTS BV versus Česká republika zo dňa 17. marca 2006


� 	napr. vyjadrenie predsedu vlády v Slovenskom rozhlase: „Chceme vytlačiť súkromné poisťovne z nášho priestoru, ale spôsobom, ktorý nie je napadnuteľný právne, medzinárodne ani politicky“; podnikanie súkromných spoločností v zdravotnom poistení by podľa neho už nemalo byť zaujímavé; súkromné poisťovne by malo od pôsobenia odradiť zníženie objemu peňazí na prevádzku zo štyroch na tri percentá a zákonný zákaz tvorby zisku (citované podľa článku „Fico: Súkromné poisťovne pôjdu z trhu preč“, uverejneného v denníku Pravda dňa 28.05.2007 na str. 4);


podobne aj vyjadrenie ministra zdravotníctva: „Prostredníctvom zmien v legislatíve upravujúcej oblasť zdravotného poistenia vytvoríme na ich (súkromných zdravotných poisťovní – pozn.) činnosť podmienky, ktoré pre ne nebudú také výhodné a časom sa pôsobenie v oblasti verejného zdravotného poistenia stane pre tieto poisťovne podnikateľsky neatraktívnym. Ide napr. o zníženie správneho fondu zo štyroch na tri percentá, ktoré sa bude samozrejme týkať všetkých zdravotných poisťovní a prinesie ročne úsporu zhruba 900 miliónov korún. Pracujeme na právnej úprave, ktorá by vylúčila tvorbu zisku z verejného zdravotného poistenia a súčasne by garantovala, že finančné prostriedky pochádzajúce zo zdrojov verejného zdravotného poistenia budú zdravotné poisťovne iba spravovať. (citované podľa článku „Prečo stačí iba jedna zdravotná poisťovňa?“, uverejneného v denníku Pravda dňa 05.06.2007 na str. 15)


� 	Na účtovné obdobie roku 2007 sú rozpočtované (plánované) výdavky na prevádzkové činnosti zdravotnej poisťovne Dôvera pripadajúce na jedného poistenca 648,- Sk, na jedného prepočítaného poistenca 257,- Sk a na jedného zamestnanca 949.119,- Sk; na rovnaké obdobie sú v prípade Všeobecnej zdravotnej poisťovne tieto výdavky rozpočtované na 738,- Sk/247,- Sk/1.068.463,- Sk a v prípade Spoločnej zdravotnej poisťovne na 798,- Sk/311,- Sk/955.680,- Sk (zdroj: návrhy rozpočtov a obchodno-finančných plánov)


� 	Tento záver je zrejmý aj z prípadu Holandska, ktoré s účinnosťou od 1.1.2006 zaviedlo nový model zdravotného poisťovníctva fungujúceho na trhových princípoch. Ešte pred jeho zavedením však konzultovalo obsah zamýšľaných zmien s Európskou komisiou, pričom z listu európskeho komisára Fritsa Bolkesteina zo dňa 25.11.2003 vyplýva, že bez ohľadu na spôsob, akým členské štáty organizujú poskytovanie zdravotnej starostlivosti na svojom území, zvolený systém musí byť v súlade s komunitárnym právom (najmä s princípom voľného pohybu služieb podľa čl. 49 Zmluvy o ES).





